Folketing
1998-02-17

Jeg vil gerne sige for god ordens skyld - jeg kommer tilbage til nogle bemærkninger om kompostering på et senere tidspunkt - at vi er indstillet på i vores overvejelser også at vurdere spørgsmålet om kompostering. Når regeringen har været mere tiltalt af bioforgasning, hvis det i øvrigt teknisk kan lade sig gøre, end af kompostering, så er det, fordi man ved en bioforgasning opnår både et energiudbytte og et ensartet gødningsstof, og det tror vi alt andet lige er en fordel frem for komposteringen. Men der er ingen tvivl om, at det eksempelvis er overordentlig værdifuldt, at en tredjedel af befolkningen hjemmekomposterer deres grønne affald, deres haveaffald, og som sagt er regeringen indstillet på at drøfte også spørgsmålet om kompostering. Regeringen fastholder målet for genanvendelse af affaldet fra handel, kontor og servicefag på 60 pct. For at komme videre inden for dette område er vi imidlertid nødt til at vide noget mere om, hvad det er for noget affald, der ikke genanvendes, og hvorfor det ikke genanvendes. Der er derfor iværksat en undersøgelse, som skal afdække disse forhold.